Jo Røislien

Jo Røislien (født 28. juni 1972 i Lillehammer) er en norsk matematiker, foredragsholder, skribent, eksekutiv produsent og TV-programleder. Han er professor i medisinsk statistikk ved Universitetet i Stavanger der han forsker særlig innenfor medisin- og helsefag. 


== Utdannelse og arbeid ==
Røislien er utdannet sivilingeniør i industriell matematikk fra Norges teknisk-naturvitenskapelige universitet (NTNU) i 1998. Etter endte studier jobbet han som lærer ved Persbråten videregående skole i Oslo og som foreleser ved ingeniørutdanningen på Høgskolen i Oslo og Akershus, før han tok en doktorgrad i geostatistikk ved Institutt for petroleumsteknologi og anvendt geofysikk ved NTNU. Avhandlingen hadde tittel «Random Field Models and Near Well Reservoir Characterization» og handlet om statistiske egenskaper til oljereservoarer og stokastisk modellering av koblingen av brønninformasjon med seismikk. Under doktorgradsarbeidet hadde Røislien lengre forskningsopphold ved Imperial College i London og ved Schlumberger-Doll sitt forskningssenter utenfor New York.
Etter doktordisputas i 2004 begynte Røislien som forskningsveileder ved Rikshospitalet og deretter i 2006 som postdoktor-forsker ved Avdeling for Biostatistikk ved Universitetet i Oslo. Han har samarbeidet med en rekke medisinske forskningsmiljøer, deriblant overvektssenteret ved Sykehuset i Vestfold, Folkehelseinstituttet, Sunnaas Rehabiliteringssykehus og Senter for rus- og avhengighetsforskning (SERAF) ved Universitetet i Oslo. Siden 2011 har Røislien jobbet som seniorforsker hos Stiftelsen Norsk Luftambulanse.I 2017 ble han professor i medisinsk statistikk ved Det helsevitenskapelige fakultet, Universitetet i Stavanger. Røislien er en aktiv forsker, med mer enn 100 vitenskapelige artikler i internasjonale tidsskrifter.Med bakgrunn i sin betydelige praktiske erfaring fra formidling av vitenskap, ledet Røislien fra 2020 til 2022 forskningsprosjektet "Covid communication: Fighting a pandemic through translating science" (COVCOM) [1]: et prosjekt som forsker på effektiv formidling av vitenskap. COVCOM-prosjektet har brukt koronapandemien som case-studium, og gjennomført både kvalitative intervju- og observasjonsstudier, kreative studier i formidling av pandemikunnskap ved hjelp av video, og kvantitative effektstudier i form av randomiserte kontrollerte studier (RCT). Prosjektet ble finansiert av Trond Mohn Stiftelse. 


== Formidling ==
Røislien er en prisvinnende, profilert forsknings- og vitenskapsformidler. Han var husmatematiker på Eirik Newths vitenskapsradioshow Superstreng. Høsten 2011 debuterte han på TV som programleder for TV-serien Siffer på NRK1, en serie han var med å utvikle. Siffer ble nominert til to priser under Gullruten i 2012, og serien ble også vist på SVT og Yle 2013. I 2012 var han tidenes første norske programleder på Discovery Channel, og han har siden ledet vitenskapsserier på både Discovery Channel og VGTV. Sammen med regissør Christian Holm-Glad driver han TV- og filmselskapet Bulldozer Film, som blant annet satser på vitenskaps-TV og jobber med vitenskapsformidlere som fysiker Andreas Wahl og kjernefysiker Sunniva Rose.
Røislien har skrevet flere kronikker og tekster om matematikk  , og skriver blant annet jevnlig i Tidsskrift for Den norske legeforening sin spalte Medisin og tall [2]. Han bidrar jevnlig på radio, TV og i den trykte pressen, både nasjonalt og internasjonalt  Han har holdt flere hundre foredrag om kommunikasjon av komplekse emner, kunnskapsformidling, samt egen forskning.
Fra mars 2015 til september 2018 var han ansatt i en bistilling ved Institutt for matematiske fag ved NTNU, der han var involvert i ulike prosjekter for å popularisere og promotere matematikk til et bredt publikum.Røislien har fått flere utmerkelser for sin måte å formidle kunnskap på. Han fikk Stavanger Forums Formidlingspris for 2017. Juryen la i sin begrunnelse særlig vekt på livsvitenskapsserien Kampen om livet. Han fikk den svenske utmerkelsen Årets Statistikfrämjare 2013 for Siffer, mens statistikklæreboka Tall forteller fikk sølv under kåringen Årets vakreste Bøker 2013.


== Erdős-Bacon ==
Røislien har et Erdős-Bacon-tall på syv: Han har et Erdős-tall på fire, via statistikkprofessor Petter Laake. I tillegg har han et Bacon-tall på tre, etter sin deltagelse på talkshowet I kveld med YLVIS med komikerduoen Ylvis. Erdős-Bacon er summen av Erdős-tallet, som måler avstanden i akademisk samarbeid (samforfatterskap) mellom personen og matematikeren Paul Erdős, og Bacon-tallet, som er antallet sosiale ledd mellom personen og skuespilleren Kevin Bacon.


== TV og film ==
Siffer (NRK1, 2011). Manus, programleder. En populærvitenskapelig underholdningsserie om tall, matematikk og statistikk.
Countdown to Collision [3]﻿ (Discovery Channel, 2012). Programleder. Ingeniørserie om sikkerhet på industriarbeidsplasser. Røislien ble med dette den første norske programlederen på Discovery Channel.
Jakten på Verdens Største Tall (VGTV, 2013). Idé, manus, programleder. Serien ble tatt ut til flere festivaler og vist som matematiske novellefilm på blant annet Hollywood International Independent Documentary Festival, Kortfilmfestivalen i Grimstad, Dokumentarfilmfestivalen Nordic/Docs, og Hovefestivalen.
Hvordan gjør de det? (Discovery Channel, 2014). Manus, programleder.
Sushi og kjernekraft (VGTV, 2015). Idé, manus. Kortfilm om grunnleggende atom- og kjernefysikk med Sunniva Rose.
Med livet som innsats (NRK1, 2016). Manuskonsulent. En populærvitenskapelig underholdningsserie der fysiker Andreas Wahl tester fysikkens lover med livet som innsats.
Kampen om livet (NRK1, 2017). Redaksjonsleder, programleder, eksekutiv produsent. En populærvitenskapelig underholdningsserie om livsvitenskap og bioteknologi.
Valhalla (2019). Eksekutiv produsent med Bulldozer Film. Dansk eventyrfilmen basert på den legendariske danske tegneserien Valhalla.
Wildernumbers (Elevkanalen / TV2 Skole 2022). Idé, manus. Web-serie om matematikk.
Høsten 2022 var han deltaker i femte sesong av quiz-programmet Alle mot alle på TVNorge, der han var på lag med Isabelle Ringnes.


== Familie ==
Jo Røislien er gift med sosialantropolog Ingrid Mørseth Tolstad, og sammen har paret to barn. Han er bror til religionshistorikeren Hanne Eggen Røislien.


== Bibliografi ==
Livsviktig (2021), Gyldendal [3]. Skrevet sammen med Ingvild Aabye. Boka ble innkjøpt til alle norske biblioteker via innkjøpsordningen til Norsk Kulturråd.
Tall forteller (2013), Gyldendal Akademisk. Sammen med Kathrine Frey Frøslie. Boka fikk sølv under kåringen av Årets vakreste Bøker 2013 i kategorien lærebøker.
Siffer (2011), Versal. Sammen med Magnus Nome.
Matematikk med din glede (2008), Gyldendal Norsk Forlag. Sammen med Eirik Newth og Sissel Redse Jørgensen


== Referanser ==


== Eksterne lenker ==
(en) Jo Røislien på Internet Movie Database 
(en) Jo Røislien hos The Movie Database 
(no) Hjemmeside
(en) Medisinske publikasjoner fra PubMed
(no) Publikasjoner av Jo Røislien i forskningsdokumentasjonssystemet CRIStin
(en) Bulldozer Film hjemmeside.